अगले व्याड़े अस फिरी पार्क च पुज्जे। ओ जियां स्हाड़ी गै इन्तजारी चाहे। अजीब गल्ल ए, जिन्नी सबेल्ला मरजी तुस पार्क च उठी जायो ओ पैहलें गै उत्थें सीमैंट बैंच पर चौंपड़ी मारियै बैठे दे होङन। खबरै रातीं बी इत्थें गै रोहन्दे न ! हक्क मारिय़ै उनें असेंगी कश सद्देया ते बोले, ‘अज्ज गुड़ गोबर नात मेरे कश आए दा हा। ओदी प्रागरेस-रपोट च बड़ा बाद्दा होआ ऐ। उसदी फलासफी इस खेत्तर च इक टकोदी गैं ऐ। ओ ए साबत करा करदा ऐ जे आदमी दस्स साल केल्लें दे छिल्लड़ ते घा-पतर खा तां उसदे सिरा पर सिंग उग्गी सकदे न। मित्तर फलासफरी दिए गल्लें पर अक्की गेदा हा। उसने परसंग बदलेया। ‘जी भैरों बाबा दियां क्हानियां किन्नियां मशहूर होआ करदियां न। जी बाह !’’